khistorydata/jeongjo-sjw-relations huggingface dataset:
정조 16년 · 강
考下禁直諸臣應製及抄啓文臣課試試券仍命抄啓文臣檢書官更試禁直諸臣亦令應製
정조 16년 · 목
禁直諸臣應製兵曹佐郞朴孝成以三下居首紙二券筆二枝墨二笏賜給兵曹五郞鄭東榦以次上居之次紙一卷賜給抄啓及檢書官試券則皆失意別無可取者以城市全圖爲七言百韻古詩題命抄啓文臣及檢書官更試禁直則昨日應製諸臣及今日新除人亦令應製
정조 16년 · 강
以李喆模申耆趙衍德金孝建申獻朝爲承旨尋遞耆衍德孝建獻朝以李亨元尹㬦尹弼秉爲承旨竝前望也
정조 16년 · 목
耆孝建違召衍德有實病也
정조 16년 · 강
詣仁政殿月臺親押咸興永興兩本宮及濬源殿香祝仍詣璿源殿景慕宮展拜
정조 16년 · 목
具翼善冠袞龍袍乘輿出協陽門由仁政門詣仁政殿月臺親押咸興永興兩本宮及濬源殿香祝訖乘輿詣萬安門降輿詣眞殿行禮訖乘輿出仁政門由弘化門逌覲門詣本宮降輿入齋室少頃就版位行禮陞詣宮內奉審訖還御齋室少頃乘輿出逌覲門入弘化門由協陽門還內
정조 16년 · 강
命湖西伯申飭連源察訪鄭東愼殫心措救仍以該驛民情馳聞
정조 16년 · 목
該道伯朴天衡以東愼到任啓聞敎曰其間果已悉心措救人皆安接家亦結構乎此察訪無異特揀則其所擧行之勤勵意當自倍他人以此意申飭仍以目下民情報營後狀聞事回諭
정조 16년 · 강
遞承旨李亨元尹㬦以申耆金孝建代之幷前望也
정조 16년 · 목
疏略曰臣去就迫隘若窮人之無所歸欲進則當初惹起事端者臣也中間請改圈事者亦臣也誠意淺薄未能格天徒令圈中二十八人瓦玉不分出處未決如許國體如許官方四百年以來所未有者也一則臣罪二則臣罪而欲退則向日聖敎至截且嚴泥首司敗恭俟處分而不惟不加之譴何伏蒙勿待命之敎屢瀆爲懼退伏私次寢食不安如負大何眞所謂觸藩之羊進退兩難中鉤之魚吞吐不得者也噫臣之忝叨今易三箇月而無一言建白無一策區劃隨處憒憒瘡疣百出而畢竟無中生事爲世機括言念及此惶汗浹背誠不知措躬之所此際伏見前銓堂聯疏則遣辭深緊臣何敢諉之於無所撞着而有所自恕乎此亦臣難進之一端也仍念臣猥蒙再造之恩濫躋三事之列則特達之知爰立之寵求之千古殆罕其儔臣誠何心生逢聖世受恩罔極而全昧盡瘁之大義徒占便宜之下策哉究其情則實有萬萬不可强者存亦可謂窮且慽矣且臣所患痰眩之症當此換節添苦時日之內萬無起動之望明日卽藥院問安日次而束帶强赴末由其路情虧禮闕益增罪戾伏乞亟許遞改仍治臣猥越之罪批以箚猶過矣況疏乎例讓且不可況質言乎卿雖日上十疏百箚決無副施之道則徒歸於空費閒商量是豈其聸之地務實之政乎卿其安心勿辭俟少間卽起視事仍命此批答遣史官傳諭
정조 16년 · 강
推吏曹判書金履素戶曹判書趙鼎鎭
정조 16년 · 목
因六曹漢城府坐不坐單子敎曰除拜有日尙不出肅行吏曹判書金履素推考申飭行公仍爲牌招詞訟劇地委屬可悶衆所共知實故及在外人時帶總管竝許遞前望單子入之待下批一體牌招昨於宮班見之而近日賓對每爲懸病事體所在殊甚未安戶曹判書趙鼎鎭推考此後申飭
정조 16년 · 강
以李祖源爲刑曹參判李百亨爲參議李亨元爲漢城左尹竝前望也
정조 16년 · 강
遞藥院提調金履素副提調金憙承旨李喆模
정조 16년 · 목
政院以明日藥院日次問安三提調俱病不進稟敎曰不當稟而煩稟欲爲替行掌務官之事乎在院承旨推考當該承旨遞差明日日次問安如不欲入來提調副提調許遞前望單子入之
정조 16년 · 강
以鄭昌順爲藥院提調趙心泰爲副提調竝前望也
정조 16년 · 목
狀啓以爲卽接龍川府使柳光國牒報內薪島搜討次今月二十日申時量府使騎船入島二十一日卯時量始到彼人所住處則彼人額數爲二十一名中船二隻小船一隻結幕爲三處使通事先諭以兩國邊禁之至嚴次問儞們等何日來到無難犯禁之事則彼人言內雖知防禁之難犯果爲漁利今十七日始來結幕矣漁採不如在前故方欲還歸之際有此禁逐之擧今日卽當回去云而仍就渠幕撤其結茅分載船隻回棹出洋故周察近島海坂則無掛網結箭之處云矣該府該鎭之初不瞭察又未能防禁以致彼人之容易投接結幕漁採已極可駭而彼人撤還時必有裝載物件而不爲開錄泛稱收拾行李云者亦涉矇然難免其邊禁弛緩之罪請龍川府使柳光國彌串僉使李烜等罪狀令廟堂稟處○政院啓言卽見平安監司洪良浩龍川府薪島搜討事狀啓則多有水沈傷污處常時不能檢飭之失在所難免請推考允之
정조 16년 · 강
禁府以時囚李運彬碧潼郡圍籬安置洪百游杖一百放送啓
정조 16년 · 강
命前營將申光輅仍資
정조 16년 · 목
因入直訓局把總望單敎曰昨冬大政除拜後旣因特敎改差則例不可收資每欲下敎而未果申光輅仍資此後如以親年特敎曲諒者加資勿收事分付該曹申光輅之代卽令差出受點
정조 16년 · 강
考下禁直諸臣應製及抄啓文臣課試更試試券
정조 16년 · 목
禁直應製兵曹佐郞申光河二下一居首抄啓課試副司正李羲甲二下居首○敎曰七言百韻古詩應製居首二下一佐郞申光河二下檢書官朴齊家三上一檢校直閣李晩秀三上承旨尹弼秉兼檢書官李德懋柳得恭更試後當論賞三中承旨金孝建紙二卷筆三枝墨二笏三下前奉敎洪樂游紙一卷筆二枝墨一笏次上承旨李集斗檢校直閣徐榮輔前奉敎李重蓮承旨李百亨佐郞鄭觀輝承旨申耆注書徐有聞正郞鄭東榦前檢書官李藎模各紙一卷賜給○以金剛一萬二千峯爲七言五十韻排律題命禁直諸臣三上以上及抄啓文臣次上以上人製進
정조 16년 · 강
掌令柳▣上疏賜批
정조 16년 · 목
疏略曰太常卽祭享物種封進之寺而臣待罪久任郞時曾有愚見今此條陳大小麥薦新例自嶺南封上而景慕宮本無元封上每以太廟封餘封進事面之苟艱莫甚臣謂下詢本寺提擧以爲別般磨鍊之地而且祭享物種中造果之生熟專在於上末之好否而貢人輩元無備置隨封隨貿已欠精潔之道亦爲生頉之端倘使貢人輩貿置新麥隨用進排則恐無欠敬之歎而貧殘貢人預賣年條於均廳以致貢價之不得趁時上下云今若令該廳退年條從便先下則莫重祭物可以無弊奉行而嚴飭該廳與貢人處使不得賣買年條則庶無如前之弊矣且臣於目下有不勝駭憤者禮曰事君有犯而無隱凡人臣告君之辭當明白說去使人人見而易知而日昨前正言柳星漢之疏外要匡救之名內售眩惑之計語頗疑晦跡涉閃忽是豈有犯無隱之義乎如此不正之類不可廁於言官之列臣謂前正言柳星漢爲先施以削黜之典斷不可已也仍伏念臣屢叨言地輒致做錯臺端一步臣所自畵伏乞亟遞臣職批以薦獻大小麥事聞甚屑越此外又有如許物種乎苟欲釐正在所審愼令廟堂問于該寺卽爲草記祀享所用造果事爾旣來自太常必知委折亦令廟堂詳問草記柳星漢事掌試還廟後書啓純是鄕闇召見問之亦果然今番以由中不外餙等語批其疏者此也大抵浮言之卷傳固知出於譸張之舊時餘習而旣聞之能卽告之此非無隱而何其所示可不惟惜外而然以是上款事何等至重至敬不敢道不忍言而下語全欠致察猶付之鄕闇之科者自有斟量者存爾其勿辭察職
정조 16년 · 강
命景慕宮薦獻六種穀自湖南封進
정조 16년 · 목
備局啓言因掌令柳▣上疏批旨問于奉常寺則該寺牒報內以爲當初景慕宮薦新磨鍊時大小麥稻梁忝稷只以籍田磨鍊而每當薦新之時籍田未熟湖南先封故旣薦太廟不薦本宮事體未安不得已以湖南所封一體薦新於廟宮似或近於推移以用此後則各穀二升加磨鍊於湖南而籍田封進之規仍爲革罷實合事宜至於造果上末所納每當祭享時本寺提調親進捧上則其精備可知雖以貢人言之若不預備而臨時貿得則在渠輩失利甚多雖欲不預備其勢末由貢價預賣事今若以七年條所賣者分排十年則在均廳無所失在貢人爲蒙惠而預下一條若或防塞則祭享諸物種進排之際貢人輩形勢實有艱窘難辦之慮恐不可一切防塞云矣景慕宮薦新六種穀自今爲始籍田則不爲磨鍊六種穀各以二升加磨鍊於湖南實爲得宜造果上末提調旣已親捧貢人亦必預貿則臨時貿得之說想由於未諳裏面而臺言如此更加嚴飭使之十分務精至於預賣之一切防塞以該寺所報觀之實有行不得處只當依前而已請以此知委該寺允之
정조 16년 · 강
以申獻朝爲承旨徐有大爲左尹竝前望也
정조 16년 · 강
以李普天爲校理李尙度宋祥濂爲副校理金翰東金熙稷爲修撰朴宗來沈奎魯爲副修撰竝前望也宗來奎魯以方在罷散尋命勿施
정조 16년 · 목
敎曰玉堂番次金羲淳一人長時銷直揆以事面極爲苟艱在外及未肅拜人許遞前望單子入之待下批推移入直前望以李普天等批下○政院以副修撰朴宗來沈奎魯方在罷散中啓稟敎以勿施前望單子入之
정조 16년 · 강
重推吏曹判書金履素
정조 16년 · 목
政院以履素再違召啓敎以從重推考更卽牌招申飭開政又以履素來詣朝房無意出肅屢度催促終不入來啓請重推允之
정조 16년 · 강
有政吏曹判書金履素進
정조 16년 · 목
以李聖圭爲大司憲洪仁浩爲大司諫李周顯爲司諫金樂洙爲持平李洪載爲禮曹參判李命植爲判義禁
정조 16년 · 강
命李晚秀泮長望筒以先通施行仍飭銓曹甄別文學政事之才
정조 16년 · 목
禮曹參議以李晚秀尹行元金方行擬入敎曰泮長與禮議通淸分爲兩歧之定式出於文學政事各取所長之意也苟非通才極望豈或朝通泮長夕通禮議金方行則旣是泮長且有伊時銓堂擧條雖不可以更通言至於李晚秀資歷甚淺出身未久而一時竝通殆若非此莫可者是豈當初定式之本意乎然以通淸之職有難無端拔去每欲提敎而姑置之觀此望筒除久任泮長及晚秀則副望卽單望其爲事體之苟艱甚矣晚秀只以先通之泮長施行此望筒更爲擬入內閣自是文學之職資歷當爲者擬於泮長則可矣若無政事才之出衆而可合籌司副提者切勿輕議於佐貳之通以存器使之方事令銓曹知悉
정조 16년 · 목
以尹行元爲禮曹參議
정조 16년 · 강
以李在學爲吏曹參判前望也
정조 16년 · 강
命開寧縣失火民戶各別顧助
정조 16년 · 목
慶尙監司鄭大容以開寧縣民家五十四戶燒燼馳啓敎曰被燒若是夥然各別顧助斯速奠接殘獨戶身布還上勿徵事回諭
정조 16년 · 강
命別監徐景式等令該曹嚴囚待明朝開坐捧供
정조 16년 · 목
內局啓言別監徐景式稱以年前與鍼醫女德愛相詰至有司謁手本被罪之事渠之受罪由於德愛以此含憾又復來詰敺打仍奪鍼筒折鍼破筒德愛乃是差備待令醫女則渠何敢任自敺打又況所持之鍼所重自別則尤何敢打破乎究厥所爲萬萬驚駭請徐景式移法司重勘允之敎曰掖隸作拏之冒犯飭禁姑無論所持之鍼所重何如則無論知而故犯不知而誤犯其爲罪一也不但自有當律況厥漢兄弟以此等事嚴治未幾乃敢爲此逞憤下手之擧者可謂罔赦徐景式及景一爲先令該曹捉來各別嚴囚司謁及知而不告之掖隸鄭時弘亦爲捉來嚴囚待明朝開坐捧供
정조 16년 · 목
狀啓以爲連接各邑鎭中巡所報則分饋之節着意擧行而飢民有蘇完之望云閏月當前麥秋差晚還賑之政際此益切另加殫誠俾無虧簣之歎事連爲嚴飭於各邑今月中巡飢口穀總修成册上送于賑恤廳○尤甚邑鎭鐵山府飢口三千三百六折米九十五石四斗七升鹽八石六升零○粥大米三石八升零醬六斗四升零藿四百五十八立宣川府飢口一千七百九十九折米五十三石四斗鹽四石九斗一升零○粥小米二石十三斗五升零醬九斗藿一百八十立龍川府飢口五千四百二十二折米一百六十四石八斗五升醬十四石十二斗六升○粥小米六石七斗五升零鹽五斗八升零宣沙鎭飢口三百四十五折米十石二斗七升鹽十三斗二升零○粥大米五斗七升零醬六升零藿五十五立阿耳鎭飢口二百八十一折米八石八斗二升鹽十一斗五升零○粥小米七斗二升鹽七升零車嶺鎭飢口二百二十三折米六石十斗一升鹽八斗八升零○粥小米三斗三升太二斗二升鹽四升零午峴鎭飢口二百九十八折米八石十二斗九升醬十一斗六升零○粥小米四斗三升零太二斗五升零鹽五升零彌串鎭飢口一百四十五折米四石四斗二升鹽五斗零○粥小米三斗五升零安義鎭飢口一百九十三折米五石十二斗三升鹽七斗八升零○粥小米二斗九升零太一斗九升零鹽三升零西林鎭飢口一百三十折米三石十一斗四升鹽四斗七升零○粥小米一斗五升零醬二升零藿十八立植松鎭飢口一百三十折米三石十三斗鹽五斗一升○粥小米三斗二升鹽一升零山羊會鎭飢口一百四折米三石三斗九升鹽四斗五升零○粥小米一斗七升零太一斗零鹽二升零之次孟山縣飢口五百四十五折米十六石八斗五升醬一石七斗四升零○粥小米四斗九升醬一斗九升零藿一百十五立四月初巡飢口一萬七千五百八十九內七百八十四口付還及傭役拔去五十一口追付實飢口一萬六千八百五十六折米五百二石三斗二升鹽二十七石二斗一升零醬十七石一斗七升零粥大米三石六斗六升小米十七石三斗零太四石二斗鹽一石七斗二升零醬一石三斗二升零藿八百二十六立
정조 16년 · 목
獻納朴瑞源啓言臺閣之許以風聞卽指官師相規而言也然風聞如或爽實本事專出構揑則隨其輕重而責之罪之亦朝家務實之政也至若君德上事人臣進言克謹克敬必以見聞之所眞的者據實指陳以冀其亟回天心者無他誠而已矣日前柳星漢一疏從頭至尾何其閃忽陰慝萬萬叵測之甚也講筵一事如欲陳戒何患無辭而乃敢提出不忍聞之說轉及不敢言之地肆然以微意廢食等語濡筆寫去雖在敵以下尙不忍以似此絕悖之言容易加之況爲今日臣子而萠心發口投匭於吾君之前乎臣於此不敢覼縷索言以慽聖心而義理之湮晦人心之巧㦧言之不覺痛心至於下款一句語渠又忍以此事厚誣我殿下耶嗚呼以我殿下之情事少涉紛華初不留意御極以後未嘗有一毫彷彿於此等事凡厥臣庶莫不知之詳而信之篤則渠何敢以巷傳指無謂有登諸章奏眩惑聽聞乎渠之爲說卽指燈夕春苑諸將臣遊衍云云而春苑處所旣在禁門之越邊將臣遊衍不過佳辰之例套則顧何關於聖躬而今其疏以闕外春苑謂之以禁苑有若眞箇女樂雜進闌入於肅肅淸禁者然此疏一出八方駭惑古今天下寧有是耶固知萬目之所親覩萬口之所眞傳斷無信聽之理且禁門之出入上自搢紳下逮輿儓亦皆有目聖上之無此事人孰不知而竊恐不親覩不眞傳者只見其疏以訛傳訛駭惑轉甚此而不思所以辨明則已非秉彝之所同得而以殿下之情事而受此誣尤豈非群下之所隱痛者乎噫事係君上之政令得失者如其有也直陳無隱惟患其言之不骨骾而如其無也雖在毫末之微當伏爽實之誅況今星漢之疏變幻其處所架鑿其空虛勒歸之於君父外借匡救之名內售疑亂之計渠亦北面於殿下者而厚誣君父至此之極乎究厥心腸節節凶悖今若不痛辨之嚴討之則君誣無可雪之期倫綱有墜地之歎請前正言柳星漢亟令王府嚴鞫得情夬正典刑批以柳星漢事向批中以上款事歸之於鄕闇下款事付之以可供一笑予豈故爲此慰藉之辭以效顚倒之術也人情上下無間則人以無根沒捉之說托以責善橫勒於已已乃內懷怏怏外示詡詡依舊淋漓不露畦畛則此果曰難人乎小人乎是何異於衣污之不濯面垢之不頮程叔子斥以矯情者乎至於君人之度反於是捨却他一己字廣開不諱之門翕受無隱之言藏疾如山藪納污如江海使人人得以盡其所蘊者譬若群飮于河各盡其量設或間有極孟浪太不近理之說可怒在彼於我何有今番事亦然況上款事猶不欲深看於文字以鄕闇闊略之外此悠悠之談何患乎遠通之不發瞢也不允
정조 16년 · 강
大司諫洪仁浩陳疏命遞差原疏還給
정조 16년 · 목
疏略曰向在喉院得見重臣鄭昌順疏本專以洪樂安處問奏一款盛氣分疏不遺餘力而畢竟下語拶着臣身蓋臣於樂安之長書問啓等事初無干涉之狀已蒙天日之俯燭而若其問奏委折不過承命査究隨對轉遠而已其言之虛實其事之有無重臣當自知之臣何與焉今忽移怒噴薄遣辭深緊身腸同異何以揣知謀議綢繆何所指證苟其有自明之端則平說洞陳無所不可而必也抑勒蹈籍驅擠臣於坑穽而後方可爲其自辨之資乎臣與重臣年位相懸世交且久固不欲過加聲氣費辭效尤重傷忠厚之風而其言旣不尋常所遭至爲奇怪在臣私義何敢反顧無歉晏然自在哉仍念臣性本昏昧行又冥墑多年近密屢陷罪戾又因此不干之事橫被齮齕殆無餘地以臣孤弱之蹤旣多積忤於人若此不已幾何而不至於▣粉也自玆以後惟思杜門自靖避遠駴機不但卽今情勢之非可論於官職去就而已頃年刊改之斥已成鐵限見職通擬之初不協銓議由前由後無路冒膺伏乞亟命鐫削臣職焉臣旣不以臺閣自居而事關目下略此附陳噫朝綱日乖世道益壞怪鬼跳踉之輩無所不有而豈有如柳星漢之無嚴叵測者哉以渠釁累之蹤過蒙拂拭之恩則惟當一心靡他少思報敎而纔入臺地乃敢闖呈一疏遣辭閃忽用意回譎似騃而實慝欲巧而反拙渠疏中上款語渠旣知其所以然云爾則㧕何心腸又焉敢曰不必然乎至於因噎廢食四字又焉敢指擬不倫萠諸心而發諸口乎此其爲罪誅殛猶輕其中倡優女樂等說托以道塗之聽潛售眩惑之計躗言謊說難掩其手脚奸情慝態如見其肺肝夫動駕時之新恩柢迎自是循例故事則䙝近之云無非架勒諸將臣之外營遊讌不過賁餙良辰則禁苑之稱全不近似況且都人士女之瞻羽旄而樂昇平者殆同家傳而戶誦則今乃以數句冷語指無謂有略綽說去有若得之於閭巷一二談者之口徒欲謄傳於八方至謂貽累於聖德究其心術節節痛惋設令渠果有敢言之心則前疏登徹間以數日而忽又再疏擧措慌亂首尾混圇排布陰巧渠亦人耳是豈臣分之所敢出哉是宜明覈嚴處而不惟不加之罪乃反賜批溫諄此固出於天地之度河海之量而昨奉憲疏之批尤仰聖意之攸在然而此等譸張凶醜之類諉以鄕闇有所寬恕則集霰履霜慮無不至一部明義竊恐無地可讀臣謂前正言柳星漢爲先施以絕島定配之典宜矣日昨掌憲之疏語意糢糊殆若塞責勘律太寬無異曲護臺閣論事豈容如是聽聞駭歎誠非細故掌令柳▣亦施譴削之典齗不可已也敎曰除在外實病無異單望雖已點下向於重臣疏後但當蹙伏俟勘以盡無卞之義而已焉敢曰然曰否拖長自引尤何敢揚揚自處以言官尾附言事本職遞差原疏還給
정조 16년 · 강
以李遇濟李相璜爲副修撰竝前望也
정조 16년 · 강
考下禁直諸臣應製及抄啓文臣更試試券
정조 16년 · 목
禁直諸臣應製兵曹佐郞申光河檢書官朴齊家二中同等抄啓文臣更試副司正李義甲二下居首敎曰禁直諸臣應製七言五十䪨排律二中佐郞申光河檢書官朴齊家二下一承旨尹弼秉兼檢書官柳得恭更試後頒賞三上一兼檢書官李德懋三上二檢校直閣李晚秀各紙三卷筆五枝墨三笏賜給○以流霞亭行爲長篇題命應製二下以上及抄啓次上以上更試
정조 16년 · 강
重推廣州府尹沈晉賢推畿伯徐鼎修
정조 16년 · 목
該監司狀啓以爲廣州府尹沈晉賢牒呈內玉山大嬪墓有無頉每年春秋地方官親進看審事曾有定式而今年二月以後公役稠疊未得趁期擧行今月二十四日親進看審則姑爲無頉云矣本墓奉審每於春秋擧行事啓下定式則雖緣公故之相値固當趁期擧行而今於過限之後始爲報來殊極駭然該府尹沈晉賢爲先罷黜其罪狀令攸司稟處臣亦不能提飭致此違限惶恐待罪敎曰本府數遞之弊不可不念該府尹爲先從重推考卿亦難免不能檢飭之失推考事回諭
정조 16년 · 강
遣承旨詣宗廟奉審摘奸
정조 16년 · 강
召見藥院都提調朴宗岳副提調朴祐源于誠正閣
정조 16년 · 강
遞刑曹判書金履素
정조 16년 · 목
右議政朴宗岳啓言藥院提擧之不得兼帶金吾秋曹法例卽然本院提調金履素本職刑曹判書合有變通之道矣敎以許遞
정조 16년 · 강
以洪大協爲副校理尋命許遞以金履喬代之幷前望也
정조 16년 · 강
命行副司直李敏輔洪檍崇政超資
정조 16년 · 목
因侍從臣父李敏輔年七十別單敎曰加資曾於此等地處皆超階陞品古之判書鄭壽期李聖龍諸人近日洪秀輔是也以崇政下批副校理洪大協以除拜前未及書入別單云重臣洪檍加資依此重臣例一體下批
정조 16년 · 강
遞禮曹參判金憙參議李晩秀及兩司呈告在外未肅拜人
정조 16년 · 목
禮曹啓言雜科覆試明日設場而參判金憙病未肅拜參議李晩秀奉命在外無以備員請令政院稟旨變通敎以幷許遞監試官亦當備員呈告及在外未肅拜人幷許遞與本曹堂上未差之代令政院政官牌招開政差出
정조 16년 · 강
遞玉堂中差祭人仍飭應敎李太亨等行公
정조 16년 · 목
政院啓言玉堂上下番俱空已至多日應敎李太亨校理朴奎淳金羲淳副校理李明淵修撰尹致性丁若鏞副修撰沈興永洪秀晩請幷牌招推移入直允之敎以其中差祭人許遞○李太亨朴奎淳金羲淳尹致性沈興永違牌政院例捧罷職傳旨敎曰無端違牌連日有若課程者豈有如許事體此傳旨勿施
정조 16년 · 목
以朴祐源爲吏曹參判申應顯爲大司憲李喆模爲大司諫鄭東觀爲執義柳雲羽爲司諫李貞運爲掌令洪克浩李運行爲持平李顯道爲獻納朴載淳鄭魯榮爲正言鄭東榦爲副校理尹悌東爲修撰金達淳爲副修撰李敏輔爲刑曹判書洪明浩爲禮曹參判徐日輔爲錦山郡守蘇洙中爲崇陵參奉
정조 16년 · 강
遞禮曹參判洪明浩以李集斗代之前望也
정조 16년 · 강
以徐邁修趙衍德爲承旨竝前望也
정조 16년 · 강
命驪州牧失火民家拔例願助仍飭上京守令今日內下送
정조 16년 · 목
京畿監司徐鼎修狀啓以爲驪州牧使李淑牒呈內本州驛卒張德萬家今月十八日失火十九戶一時延燒其中良女李召史仍爲燒死云故失火民人恤典依例題給別還空石亦爲優助私山材木許令斫取期於斯速結構奠接之地燒死人元恤典外助給斂葬之需俾卽厚埋之意題送而十八日燒燼者今於十餘日之後始爲報來以致登聞之晩時該牧使前已受由上京而雖値空官其所擧行萬萬駭忽該牧座首公兄等方自臣營從重科治敎曰拔例願助恤典題給形止使之狀聞稽報之罪爲先從重推考上京守令令該曹今日內嚴飭下送後草記
정조 16년 · 강
命三陟府使金聖規改差
정조 16년 · 목
吏曹啓言上京守令今日內下送事命下而三陟府使金聖規親病猝重不得下去云何以爲之敎以勢難强迫改差口傳差出
정조 16년 · 강
以尹㬘爲三陟府使口傳也
정조 16년 · 강
特放東萊府充軍罪人李海淸
정조 16년 · 목
執義崔烜掌令沈鏗持平閔師宣啓言柳星漢之罪可勝誅哉其疏中上款講學之說雖托陳戒之名而實犯至重之地閃忽隱映窮凶絕悖嗚呼殿下之不忍頻御經筵旣有年前筵敎凡在廷臣孰不掩抑今若溯本而追提此固聖心之所不忍聞群下之所不敢道者也殿下以講筵體重不欲全廢時或抑情臨筵開講玉音之悽然天顏之愀如登筵諸臣亦皆仰覩退相傳說今其疏所謂別有微意而然云者陰加譏斥顯帶嘲訕此豈有一分臣分者所可萌心而發口者哉古之門人猶廢蓼莪今之凶徒反肆侮弄渠亦人耳何忍爲此至於因噎廢食等說雖在敵已事關敬重則猶當審愼今以我聖上孺慕之情事歸之於因噎斥之以廢食究其旨意論其罪犯鄒聖無禮之訓在渠的當漢法不敬之誅猶屬薄勘又其下款兩條伊日動駕觀光者多新恩之前導倡夫之後隨我東之俗自古已然其所爲說亦甚妄錯女樂雜入云者向日懸燈之夕各營將臣俱會張樂而此不過昇平美事雖在將臣不足爲過顧何關於聖德之累而渠敢做出禁苑之說故作疑眩之計其所設心誠亦巧且慝矣聞其遊衍之處卽所謂放馬苑而苑在闕門之外則謂之禁苑此非厚誣聖躬而何我殿下恒抱終身之慕不有南面之樂聲色之不邇國人之所共欽歎者而今者星漢忍爲此架鑿之說必欲售譸張之計其亦不道之甚矣雖以我聖上納污藏疾之量欲付之於鄕闇供笑之科而其上下款至凶至悖之說思之又思不覺髮竪而謄掉如此之類若不嚴討痛懲則義理湮晦人心陷溺世道將不知至於何境請柳星漢亟令王府設鞫嚴問究覈得情夬施當律批以不允
정조 16년 · 목
箚略曰人心日陷彝倫日晦致有柳星漢之疏矣蓋其疏語閃倏迷藏驟看雖未易解細究脈絡則上款所稱別般微意豈非上犯至敬之處因噎廢食又豈非故逼莫重之地乎微意二字渠固自爲謎語因噎等句此正莫揜凶腸當時兇賊之譸張固是有爲而爲而今日餘習之復蹈未知何爲而然也伏想殿下以日瞻月覲之孝思此等凶悖之語忽復至前聖心之隱痛丙枕之驚悚當復如何況其下款所稱禁苑女樂以千虛萬謊之說公然筆之於書設心造言尤極叵測噫人臣之進言於君父苟有袞闕何事之不可擿何言之不可爲而至若以虛爲實以無爲有雖於同朝搢紳之間猶以誣人律施之況我聖上御極以後長時銜哀不近紛華內而閭卷匹庶外而八方民生孰不知之而今乃假稱卷傳忽以女樂二字構虛爲說此固人臣之死罪而其所造謀若無他腸則以聖人包荒之量歸之鄕闇之科不害爲藏藪之大度而今其語脈隱然上接於微意因噎等句語其所誣逼不但及於聖躬而已興言及此謄安得不掉心安得不腐乎伏乞亟命訊鞫星漢夬施當律幸甚日前前掌令柳▣之疏外雖以論斥爲名若其措語則無一字提及本疏顯有愛惜顧護之態此不嚴勘其何以勵臺風而闡名義乎臣謂柳▣亟施刊改之典宜矣批以柳星漢事卿之箚語不啻俄發臺言之比而卿之所見雖如此昨日臺批中措辭敷示者不惟惜其官名細究本情決似必然歸之於鄕闇者不亦可乎尾陳柳▣事新入臺閣之人也何足深非乎仍命遣史官傳諭
정조 16년 · 목
箚略曰噫今日人心世道可謂未如之何而至於柳星漢疏而極矣上款云云拶逼於不敢言不忍言之地而有若相難而相詰者然雖於敵以下不宜若是之無禮況君臣之際如天地之截然而凌分犯紀莫此爲甚下款云云架虛鑿空以無爲有上誣君德下惑群聽雖丙丁以前譸張之習亦不敢出此吁亦痛矣古人有言曰見無禮於君則如鷹鸇之逐鳥臣目見無禮而不能效逐鳥之義則可以人而不如乎然而上款則欲言而涕先下欲書而心已折不忍形諸文字以慽我聖心故姑且含憤忍痛杜口結舌而至於下款則我聖上御極以來盛德大業史不勝書而臣竊以爲不邇聲色尤有光於天下萬世非但如成湯之出於天性而卽是有情事而然也凡厥含生孰不聞知而何物星漢因何人所傳而從何處得聞耶若曰爲人所欺則奏御文字何等敬謹敢爲此萬萬虛謊之說乎若曰白地造言則國有造言之律焉得免誣天罔上之罪乎於斯二者必居其一似此凶悖之輩決不可仍置也明矣柳▣之疏論雖涉鶻崙吞棗亦可謂彝性之不泯臺啓之聲討極其纖悉該備亦可見公議之沸騰及伏見聖批上款則歸之鄕闇下款則付之一笑深體天地之仁務從山藪之藏臣忝叨仰成之地固當將順之不暇而關係甚重誣逼何如惟彼一星漢固不足道而所大懼者世道日益下人心日益渝堂堂國家將不知稅駕之所臣義同休戚不敢不有懷畢陳伏乞亟允臺啓以靖世道以鎭人心批以左揆之批亦言之何惜一柳星漢而有昨日臺批乎所請不允仍命遣史官傳諭
정조 16년 · 강
吏曹判書金履素陳疏賜例批
정조 16년 · 목
疏略曰日前柳星漢一疏全篇旨意閃忽陰憯上款則語犯莫重下款則事屬厚誣噫泛古人臣之以講筵陳勉者莫不以君德成就治道污隆丁寧反復而惟彼星漢則忍以不忍聞之說敢及不敢言之地至以別有微意所以然不必然因噎廢食等許多凶悖之語肆然泚筆視若陳戒之茶飯進言之關鍵苟非凶肚逆腸之自來包藏則名以告君之辭而無倫叵測至此之極耶卽此一款萬副猶輕至若下款事以殿下情事受今日厚誣天下寧有是耶臣心隱痛莫測其旨意此際得聞星漢以臣與諸將臣燈夕之遊歸之袞闕公肆倡說云臣不勝駭痛丕擬一番痛斥仍以告絕乃以書要見則渠果逆料邀來之意張皇爲說盛氣答之遣辭之抑勒用意之巧猾百倍於疏中句語臣不敢一一枚陳反自陷於猥屑之科而其中地非內苑駕非親臨而見者駭感遠近傳播一句語卽渠齗案旣曰地非內苑則遠近之所播何事駕非親臨則見者之駭惑何故話粧兩截意欲群眩者苟非逆肚從出何其假飾至此哉蓋其凶計至出於此則書中所以罪臣以承順責臣以引咎者其意雖在於專誣袞闕而外面驟看猶屬餘意至於初不知聖上至痛在心本自無意於此等事十七年如一日春苑事偶未及深思之語尤萬萬痛惋我殿下之於紛華一事初未嘗留接於宸聰者非直爲成湯不邇之盛而已凡今日臣子語到此事孰不爲之傳誦於邑書之史册垂之來許亦必有掩卷太息者則噫彼星漢亦我聖上陶甄中一物而今忍假虛爲實揑無謂有始敢登諸疏章終敢張大書辭必欲實聖躬之過而後已從古悖逆之類何限而豈有如星漢者哉殿下之無意此等事十七年如一日渠旣覺之地非內苑駕非親臨渠又知之云而末乃拈出春苑東未深思等語者究厥心腸何異於梟獐之惡音蛇虺之毒螫哉設如渠言遊在春苑春苑之於悶宮地勢懸殊局面判異隔以複崗限以重垣本非可以密邇言而況臣等所遊之處卽宣仁門越邊放馬園也厩乘牧養於此行人休息於此京城士女之結伴嬉遊大小新恩之張樂飾喜者莫不由此而未聞有譏議之及焉則今此加以禁苑之稱售其捏逼之計者又豈忍爲此況渠疏批旨一下辭敎惻怛雖使他人奉讀猶不禁感涕之無從渠反諉之以初則不知承批始覺而全無怳然悟怵然懼之意乃以處所之如此讌遊之如彼鋪張爲說務遂其狠毒之習以實其厚誣之言旣筆之於書又播之於衆人之㦧慝胡至此極噫柳寬名相也請設三九令節賁飾太平著爲令式則臣等伊日之遊亦不過佳辰例事而自黃昏至二鼓轉到鍾街已各罷歸則事在臣等直斥臣等容或可也而抑何心腸始旣勒歸於袞闕終又裒益於私簡內懷疑亂外施粉飾責臣勸臣有若據義惟恐其事之或虛其誣之不著是何蔑天理而無臣節至此之甚也臣自見此書髮竪膽掉分義道理只有上聞一事而以其私書之故怵畏煩屑囁嚅趑趄以至于今臣若徒事秉義斥絕而不思沫血聲討則主辱臣死之義掃地盡矣將何以自立於橫目之列乎言念及此直欲溘然伏乞亟允臺啓出付星漢於王府設鞫得情明正典刑仍置臣誅殛之典以爲爲人臣負罪緩討者之戒焉
정조 16년 · 강
敍前直閣南公轍仍任前職
정조 16년 · 강
有政吏曹參判李在學參議徐邁修進
정조 16년 · 목
以林蓍喆爲大司諫洪就榮爲江西縣令尹序東爲江東縣監李洛秀爲衿川縣監
정조 16년 · 강
命延豐縣監金弘道論罪今姑安徐
정조 16년 · 목
備局啓言延豐安富驛失火民人等元恤典以租代給準折與否査實報來後稟處之意覆啓分付矣卽見忠淸監司朴天衡所報則枚擧該邑牒報以爲當初元恤典以米出給則被燒民人等所告內驛村許多馬匹牛隻無路喂養依年前例以租準折受去舂正出糠以爲馬料之資云故以精實租準折分給爲辭矣該倅之有罪無罪只在於恤典之準折與不準折而今此査報如是明白則恐不可以不給本米遽議遞易今姑安徐且觀來頭奠接勤慢處之之意請分付道臣使之嚴飭允之
정조 16년 · 강
命平壤府失火民戶拔例顧助停還蠲布有差
정조 16년 · 목
平安監司洪良浩以平壤民家三十戶被燒馳啓敎曰應式外卿其拔例顧助斯速奠接後狀聞中戶新舊還停退小戶與身布益勿徵事回諭
정조 16년 · 강
推禁衛大將李漢豊命蠶頭放火人下送該道回示後嚴棍充軍
정조 16년 · 목
兵曹啓言今日初昏蠶頭近處有火光發遣校卒執捉以來則回告內自禁營已爲捉去故仍卽捉來査問則谷山居李性白稱名人而所供內己酉年因判書尹塾奉進家藏御製而尙未蒙處分故乃有此擧欲達天聽云矣烽臺不遠之地有此放火之擧不可尋常處之令攸司依律處齗該營雖爲捕捉常時不能檢飭之失在所難免請該大將李漢豐推考允之敎以紀綱所在民習可駭若用徒配之本律則何以戢後而懲他乎下送該道令道伯大張威儀回示民衆烽燧亦係軍務事嚴棍遠島充軍若能致察初昏豈敢若是乎參軍禁松軍等令禁將嚴棍重治後草記
정조 16년 · 강
命前虞候崔景栗木田土入園所標內者竝還給仍令守護近處樹木
정조 16년 · 목
敎曰本府別將前虞候崔景兄弟叔侄五六戶在於新定火巢近處栗木及如千田土皆入於標內云栗木及田竝爲還給渠處使渠守護近處樹木而令園官定給界限盡心看檢之意申飭而取考官案年過七十落仕已久崔景五衛將作窠口傳擬入如難强力上來改差留在渠家着意奉公事分付該曹該道亦令道伯知委園官處
정조 16년 · 강
命宗廟令呂駿永罷職獻官宋鍈重推
정조 16년 · 목
政院啓言大享時終獻官之前期進詣享所祭物看品自是定規而今番夏享大祭終獻官宋鍈不卽來待及夫廟司催促臺監治隸之後始爲來詣莫重祭物捧上以致過時云揆以事體萬萬駭然所當重勘何以爲之敎以數昨前事何去而今日始爲來告至有政院啓辭之擧若無監察則仍爲掩置而已後時來告之罪甚於掩置意謂精明者擧行若是泛忽乎當該官員呂駿永罷職申飭銓曹今日政各別擇差至於獻官則陞資屬耳改付標進去容或可恕當該獻官宋鍈爲先從重推考
정조 16년 · 목
掌令宋民載啓言宗廟夏享大祭祭班監察朴瀅源以爲祭物捧上時終獻官宋鍈不卽入來辰時捧上之祭物必有生事之慮故累次催促午末始來不可無警責之道云請行副司直宋鍈施以竄配之典去二月二十五日恭陵攝行祭受香奉詣祭監監察林懋遠以爲香陪吏所騎馬到延曙替馬所該驛馬不爲待令仍把兵曹馬往昌陵秣馬之際兵曹驛子持馬逃走變通無路圖得貰馬以奉香祝該驛之應行等節不善擧行致有無前之擧者固已駭痛而雖以兵曹馬言之旣未交遞肆然逃走尤極痛惡該曹色郞該驛察訪不可無警責之道云請該色郎廳該驛察訪施以罷職之典去三月十五日景慕宮望祭受香時祭監監察李尙德以爲贊者鄭璯謁者金象禹不爲陪進任自求便先詣宮大門內柢迎極爲駭然不可無警責之道云請鄭璯金象禹施以竄配之典批以宋鍈事依啓而律名太過施以譴罷之典察訪及兵郞事鄭璯金象禹等事竝依啓二月三月間事始發於今日詣臺時者極爲駭然其間詣臺而掩置諸臺令政院捧現告下義禁府拿推憲臺之遞易甚於五日京兆則除拜之前設有呈課之事新入者何以知之乎今因晚到獻官請推事之有政院啓辭始乃歷謄奮陳呈課而發啓者專由於下吏之作奸該吏令該曹照律定配此後臺監之呈課而臺臣不爲發啓則臺監俾勿行公事嚴飭如是而冒恥行公致有現發之事則監察當重勘以此嚴飭
정조 16년 · 강
命前參議具修溫勘以當律具修良下送該道嚴刑照勘唐津縣監具允德拿處
정조 16년 · 목
刑曹啓言唐津林聖澤擊錚啓目判付應問各人捉來査實回啓事判下矣幼學具修耼具修良各刑問一次取招則具修耼以爲聖澤之祖卽渠曾祖買得奴婢而去丙戌年捧價放良矣自戊子至昨年前後所徵錢爲八百三十七兩畓爲一百六斗落小小雜物姑無論至於請囑唐津官刑囚事則聖澤祖所葬處與渠先山逼近而昨年秋夕先山行祭前聖澤之父先祭其父而唐津倅以同宗之故適來參祭見此光景果爲捉囚嚴刑云具修良以爲聖澤之父卽八寸家已贖奴子而貧寒之致前後所徵錢爲十六兩米爲五斗家舍柴場亦爲奪取云壓良之禁本自至嚴而具修耼憑籍舊主侵虐贖奴至於囑托本官法外施刑而所奪畓錢若是夥然具修良初非舊主而勒奪米錢柴場俱極痛惡自臣曹照律嚴勘贖後所奪錢穀家畓一一推給前參議具修溫之不法虐民已露於營題冒稱上典難掩於牌旨令該府拿問嚴勘唐津縣監具允德陰濟修耼之惡濫徵非理之財固已可駭初不報使擅施刑訊有違法例請令該府拿問嚴處允之敎以近來民習不古所謂鳴冤之說不無爽實之事故向有査處之命矣觀卿跋語諸具所爲極爲無據已贖奴婢之法外侵虐自有當律卿當決處而具修溫之身爲堂上法從又非渠之奴屬而爲此鄙䙝侵虐之擧有辱朝廷何累王府之盤覈直令該府拿囚後勘以當律草記所謂具修良之行惡可謂難兄難弟下送該道嚴刑照勘後狀聞事分付該守令拿處旣依施其代令該曹今日政差出
정조 16년 · 강
命馬馬海權管宣傳官中擇差着意釐弊
정조 16년 · 목
平安兵使李漢豊以馬馬海權管南志復遭故馳啓敎曰今日政宣傳官中擇差仍令給馬當日下送使之着意釐弊如能連考連上則陞遷之方依前下傳敎擧行事分付該曹及道臣該府使等處前權管南志復之竭誠釐弊之際無故作散可矜待闋服陞敍調用事亦爲分付
정조 16년 · 강
有政吏曹判書金思穆參判朴祐源兵曹判書李秉模進
정조 16년 · 목
以徐邁修爲吏曹參議宋民載爲掌令閔師宣爲持平李翊模爲正言李洪載爲兵曹參判洪彝浩爲咸興判官李晚祥爲唐津縣監○持平以韓致應張至顯首副望擬入敎曰首副望皆以久任擬入政官推考更爲擬入○以李益恢爲持平趙永重崔聖甲爲守門將
정조 16년 · 강
命承旨金孝建上疏還給
정조 16년 · 목
孝建以恭陵攝行祭受香時兵曹該郞陳疏自首敎曰旣從臺啓此疏還給
정조 16년 · 강
以李洪載爲承旨李祖源爲兵曹參判前望也
정조 16년 · 강
罷康翎縣監李翼海職
정조 16년 · 목
黃海監司李敬一狀啓以爲薦新生石首魚月令已盡終不得封進延坪島差使員康翎縣監李翼海依事目罷黜
정조 16년 · 목
以金憙爲承旨金在淳爲淸道郡守李德鉉爲康翎縣監洪敬熙爲典籍敬熙落仕最久人也
정조 16년 · 목
政院啓言今日政事中承旨望筒金憙無端見漏事甚不察原望筒以受點次付籖以入而當該銓官不可無警請重推允之
정조 16년 · 목
先是令內閣搜訪五山遺稿於其後裔而殘編斷簡錯亂無緖命文任洪良浩刪繁汰宂彙類成帙良浩尋按西藩乃命刊行至是印進敎曰車五山集五十四件內粉唐紙件二件壯紙件一件別白紙件四件內入毛面紙件二件壯紙件二件白紙件十件西庫壯紙件一件外奎章閣壯紙件回件京史庫亦裳太白五臺壯紙件一件白紙件一件內閣壯紙件一件白紙件一件本家白紙件二十三件原任提學李福源蔡濟恭金鍾秀吳載純提學鄭民始原任直提學徐浩修徐有防李秉模直提學金憙朴祐源原任直提學金載瓚原任直閣徐鼎修徐龍輔鄭東浚金勉柱鄭大容檢校直閣李晚秀原任直閣尹行任檢校直閣徐榮輔直閣南公轍原任待敎金祖淳沈象奎待敎徐有榘白紙件一件再昨年應製儒生宋知濂賜給
정조 16년 · 강
刑曹判書李敏輔疏辭新資賜例批
정조 16년 · 강
飭湖南伯鄭民始招致靈巖郡守李輪于營下寺奴勒定委折嚴査以聞
정조 16년 · 목
民始狀啓以爲靈巖良人高奉才良賤卞別事擊錚判付令道臣從公決給事判下矣應問各人捉致臣營高奉才寺奴委折反覆査實則專由金啓玉之陳告於奴婢色吏韓宗默之致啓玉所供內奉才卽黃一昌之外孫而一昌之一名卽寬昌也一昌從前被侵於推刷時故果爲陳告奉才云矣大抵寺奴之換名漏籍變賤爲良卽其例習而內外諸族幷以良人入籍三十餘年則奉才之形跡雖曰可疑寺奴之支泒終無所據故奉才寺奴之役卽令頉案金啓玉則渠以不干之人自作陳告之主者誠極駭痛該色吏韓宗默則只憑啓玉之陳告不考來歷昩然錄案者亦極痛惡幷自臣營嚴治懲勵敎曰該倅果然盡心奉公豈有是乎以渠治績至今無▣雖出於爲念迎送之弊而奴婢査正事朝令何等截嚴而有此勒定之弊此而歇勘年前古阜事豈不斑駁乎該倅當有別般嚴處爲先招致營下卿其嚴査幷與土民之以不干者誤爲陳告一款邑吏之符同勒定等事一一嚴刑究覈狀聞以示信令之意事令廟堂嚴飭行會該道一體謄關嚴飭
정조 16년 · 강
平安監司洪良浩以道內賑邑三月朔中巡飢口穀數馳啓
정조 16년 · 목
狀啓以爲臣之巡過雲山泰川龜城等三邑與植松鎭俱是公私設賑處聚集饑民饋飯分糧察其形貌則實有蘇醒之望各邑鎭今月中巡分賑口數穀總修成册上送賑恤廳○尤甚邑鎭鐵山府飢口三千四百七十一折來一百一石五斗零鹽八石十斗零○粥大米三石零醬六斗零甘藿四百四十二立宣川府飢口一千六百二十二折米四十七石九斗零醬四石一斗零○粥小來二石九斗零醬七斗零甘藿一百六十二立龍川府飢口五千五百九折來一百六十七石四斗零鹽十五石一斗零○粥小米五石十斗零太三石十斗零鹽十四斗零龜城府飢口四千九折米一百二十石一斗零鹽十石九斗零○粥小米六石九斗零鹽五斗零宣沙鎭飢口三百七十九折米十一石三斗零鹽十四斗零○粥大米六斗零醬七升零甘藿六十六立阿耳鎭飢口二百七十五折米八石五斗零鹽十一斗零○粥小來四斗零太三斗零醬七升零車嶺鎭飢口二百二十三折米六石十斗零醬八斗零○粥小米五斗零醬四升甘藿五十五立年峴鎭飢口二百七十一折米八石零鹽十斗零○粥小米三斗零太二斗零鹽五升零彌串鎭飢口一百八十折米五石五斗零醬七斗零○粥小米四斗零安義鎭飢口一百九十四折米五石十二斗零鹽七斗零○粥小米二斗零太一斗零鹽二升西林鎭飢口一百二十八折未三石十斗零鹽四斗零○粥小米一斗零醬二升零甘藿十七立植植鎭飢口一百三十一折未三石十三斗零鹽五斗零○粥小米三斗零鹽一升山羊會鎭飢口一百四折米三石三斗零醬四斗零○粥小米二斗零醬五升零甘藿十七立之次邑孟山縣飢口五百七十五折米十七石八斗鹽一石八斗零○粥小米四斗零醬一斗零甘藿一百十七立合飢口一萬七千七十一折米五百十石四斗零鹽三十九石九斗零醬五石七斗零粥大米三石六斗零小米十七石三斗零太四石二斗零鹽一石六斗零醬一石三斗零甘藿八百七十七立
정조 16년 · 강
顯隆園植木時董役園官列邑守令校吏等竝施賞有差仍命列邑自備植木者皆以公穀會減給價
정조 16년 · 목
敎曰顯隆園植木自己酉至今年用八邑民力幸得告成其在重其事之道分等紀勞豈可或緩乎令尹守翼誠勤到處可尙一次監植勝於他人之數次待準瓜準職陞敍令洪最榮日淺勿論差使員衿川縣監洪就榮連四年看檢亦爲陞敍植木列邑地方官安山郡守李惟稱龍仁縣監申昔連四次看檢待窠右職調用廣州府尹沈晉賢出自邇列躬檢版鍤內下豹皮一令賜給果川縣監金履中勞雖最著旣有承傳勿論南陽府使具明遠自是良手年多者奉公之勤尤可嘉防禦使差除陽城縣監黃仁燾五品職調用振威縣令曹允植勤勞則均而業有承傳今番則給馬帖本府使及中軍係是職掌竝勿論裨將前府使尹守默待橋役告成當別有論賞鄕任折衝李命赫土校嘉善安允執空闕衛將除授口傳擬入差使員僉使張世紈加資牌將訓校尹繼聖令該營門別爲收用長水別將朴守寬善地邊將口傳作窠陞遷楊花鎭別將金禹鼎賞加邑校之連四次監植賞加三次帖加色吏之連四次三次監植者亦給帖加皆令今日政下批其餘校吏等依判下以內下木布及各該邑會付米斗分等施賞事分付該道及該府將校嘉善黃啓淸折衝盧大哲五次各內下苧布一疋三升二疋賜給書員成寅攵李東郁守僕朱尙元劉俊成庫直金再根五次各內下木二疋布二疋賜給守護軍及案山直一百二十名各米三斗錢一兩賜給米則本府大同米錢則結錢會咸衿川將校折衝徐大哲黃致郁五次邊將除授色吏姜德行一次內下木一疋賜給使喚御廳軍孫興雲五次令該營收用水原將校折衝李根煜林宜昌李翊濟金恒一閑良金光輝具載禧兪漢邦全仁秀芮天奉崔齊昆金應天崔好彬出身林順範閑良羅泰雲李載亨車碩一李楠嚴思敏申光春崔泰得安思欽高泰信兩次各內下木二疋布一疋賜給嘉善李元榮趙得啓前萬戶洪允禎折衝文世俊李彥寬閑良方以直朴昌演金振郁鄭德三朴民祐金仁寬尹仁才年應運禹弘道金希元黃允郁劉興齊任輔興朴雲天李東華出身尹一才崔東燁金允泰折衝李得弘金哲信嘉善趙寬玉一次各內下木一疋布一疋賜給折衝朴致寬在邑策應內下木一疋布一疋賜給色吏朴東允洪命寬金亨擇安仁默金再海金光瑜三次帖加或從自願免賤李觀春金善渭金義永金元浹李漢一崔克昌金命郁朴光洵兩次各內下木二疋布一疋賜給金麗晃李再潤林遇春朴東義一次各內下木一疋布一疋賜給池一璜崔允益在邑策應各內下木一疋布一疋賜給洪允一播種將校折衝洪命淵嘉善李渭李光賢折衝洪允祐出身曹彥振閑良崔致信徐順行林益昌兩次各內下木二疋布一疋賜給折衝黃仁郁閑良金應瑞一次各內下木一疋布一疋賜給折衝車道恒安仁文三次賞加補土將校出身金仁厚李益弘色吏羅孝得方再良一次各內下木一疋布一疋賜給禿城山城監植將校折衝李廷殷金九允金光秀嘉善金有彬折衝金天鎰出身朴再良李福仁禹福成閑良李廷位金呂齊李還培李震福崔得衡徐震溫色吏崔基祚李時馥金有淨李廷得安廷俠金允玉嚴聖得李武大金性哲趙成再金再珎金哲福梁斗弘李仁福李秀得金哲得一次各內下木一疋米四斗賜給總廳屯餉留庫中除給監植龍珠寺總攝哲學所任僧獅馹三次帖加僧軍道潛豐一性聰性弘圓察奇弘昌湜三次各內下木二疋布一疋賜給廣州監植將校折衝鄭德贊任東杓閑良沈仁厚安漢糾四次賞加朴盛蕃三次帖加梁成海崔重烈石希英兩次各本府會付大米五斗木一疋賜給折衝李世觀李聖麟李世柱閑良李潤華李彥淡方景孺黃啓煜金景秋李潤身韓師國廉宗赫嚴大郁嚴大興韓光淳梁道新李敬大徐致福柳時春一次各本府會付大米四斗木一疋賜給座首幼學金光顯將校嘉義金養信在邑策應各本府會付大米三斗賜給色吏石致厚三次帖加慶致演石希昌兩次各本府會付大米五斗木一疋賜給李彥春李泰鈺具弼大姜昌英秦福民文道範崔啓新李命淡李仁國金命元姜大成一次各本府會付大米四斗木一疋賜給石龜瑞金義允在邑策應各本府會付大米三斗賜給南陽監董鄕所幼學洪允德監植將校閑良朴昌根黃世文四次賞加白東信朴漢輝韓昌祿徐震輝鄭漢偉兩次各本府會付大米五斗木一疋賜給徐宗碩鄭漢城金聲振金在成洪毅武柳漢一宋再煥安道說朴聖大洪毅淳片光厚洪仁甲文益彬金龍海金守昌一次各本廳會付大米四斗賜給座首幼學盧昌德三次在邑策應本府會付大米五斗木一疋賜給將校前萬戶朴輔文一次在邑策應本府會付大米三斗賜給色吏洪以大趙大先三次帖加裵好彬安弼興兩次各本府會付大米五斗木一疋賜給高順成一次本府會付大米四斗木一疋賜給洪禧大四次在邑策應帖加安山監植將校閑良金仁興三次帖加片世才金鼎煥金允世兩次各本郡會付大米五斗木一疋賜給元福才一次本郡會付大米四斗木一疋賜給座首幼學李光漸一次在邑策應本郡會付大米三斗賜給色吏朴信郁文潤大朴光晦姜枝運兩次各本郡會付大米五斗木一疋賜給李景達魯仁璧一次各本郡會付大米四斗木一疋賜給金最良四次在邑策應帖加振威監植將校閑良李得運四次賞加朴道泰朴孫柳相新三次帖加車俊福孔大輝趙之大金快興金致東朴聖福金得光金壬得兩次各本縣會付大米五斗木一疋賜給折衝朴聖弼閑良朴德齡朴大根趙永大尹相殷金慶得金次得徐才雄金福興趙沈辰崔福金趙中大柳昌允金甲仁李柱李夢大一次各本縣會付大米四斗木一疋賜給座首幼學崔宗漢四次在邑策應帖加色吏崔致慶四次帖加梁千孫柳孝大三次帖加柳永武申仁福韓禧信金昌龍張完福朴鳳學韓禧大李啓宗柳就茂嚴右彬趙完大朴宗彩崔致得韓處芳申就福兩次各本縣會付大米五斗木一疋賜給朴聖運金致寬邊得成金應三張聖益嚴大順金應龍崔厚鎭一次各本縣會付大米四斗木一疋賜給張秀弼柳東茂三次在邑策應各本縣會付大米五斗木一疋賜給龍仁監植將校閑良閔孝鶱李友信吳聖彬慶守謙白福得崔天郁三次帖加金綏兌崔龍福崔光濟白尙哲朴成興朴舜默崔昌悅朴良信兩次各本縣會付大米五斗木一疋賜給韓震郁李聖均金道位朴慶大金宗白金漢尙一次各本縣會付大米四斗木一疋賜給色吏安宅中四次帖加金碩三三次帖加池命達崔光郁金光宅韓仁謙閔孝根金龍得韓致得池天容朴昌大金鼎樞鄭得彩鄭雲三崔昌福一次各本縣會付大米四斗木一疋賜給安處中兩決在邑策應本縣會付大米三斗木一疋賜給果川監植將校司果朴昌雲四次賞加折衝邊致郁出身金德鳳金億獜兩次各本縣會付大米五斗木一疋賜給金斗福張德良邊致榮裴戒完韓相五金起文魏鳳瑞李興瑞千萬興金福良金弼良一次各本縣會付大米四斗木一疋賜給色吏千載淸四次帖加裴再貴鄭大▣兩次各本縣會付大米五斗木一疋賜給邊得仁韓蒼孫石命福林萬吉邊時得邊鎭國廉基祚李最珍徐得賢鄭世文奇進榮朴春復金在復蘇永祿鄭弘大李宗甲一次各本縣會付大米回斗木一疋賜給邊一淸一次在邑策應本縣會付大米三斗賜給陽城監堇座首幼學李世輔一次本縣會付大米四斗木一疋賜給監植將校閑良白泰興文周命兩次各本縣會付大米五斗木一疋賜給朴春蕃高載雄金萬積金興達李鳳郁徐福希金宗鳳文周英朴致源李光弼車大英安福大吳切碧金哲重金時福金守大金士敏一次各本縣會付大米四斗木一疋賜給李東郁兩次在邑策應本縣會付大米三斗木一疋賜給色吏金致郁兩次本縣會付大米五斗木一疋賜給池得淳三次帖加林萬蓧高一振朴永根李昌武車大景車景鳳金哲福徐致亮朴相潤金命得韓龍雲高寬玉一次各本縣會付大米四斗木一疋賜給李聖純四次在邑策應帖加又敎曰今番園所植木之差使員句管處所入物力以本府結錢會減八邑赴役民丁糧米亦以大同米會減後狀聞事分付該道及該廳刊邑植木或有株數比民丁夥然處聞其事實或回自備而然云莫重公役豈可令邑倅自備乎令道伯詳考株數以公穀一一會減給價後後錄狀聞事分付
정조 16년 · 목
以李秉喆爲司諫李尙度爲獻納高廷憲李之耼爲正言李惟稱爲潭陽府使申昔爲安山群守林淳浩爲龍仁縣監
정조 16년 · 강
命添書金晳於陰陽科榜仍令譯官子侄互相觀光於雜科
정조 16년 · 목
禮曹啓言陰陽科覆試時天文學入格五人中金晢卽譯官宗仁之子也譯官子侄勿許他岐事旣有新頒令甲原榜中金晢拔去敎以譯官子侄雖有勿送他岐之命此特指近來閑散壯勇衛之投托否則或走於他軍門或屬於他衙門之謂也陰陽科雖與譯科不同雜科則一也且況雜科諸岐人才頗不如古則不可以譯官子侄一味防塞此後以雜科互相往來觀光者勿禁原榜目還出給金晢從次第添書啓下
정조 16년 · 강
命武臣考講時越俸人等更試小布
정조 16년 · 목
兵曹啓言去春三朔能麼兒考講時訓鍊主簿金宗珣武兼鄭鳳祥成道明鄭治臣部將李寬福守門將沈學祖金坪一次不通都總經歷李熙燮訓鍊僉正李儒祥判官李喜大武兼朴明勳守門將閔崙訓鍊判官李喆懋安㢞主簿李得遠崔錫元軍器主簿崔光烈武兼金光德南弼壽李宅懋南志彧辛有璨崔一元金履德柳漢源黃仁燁白師斌高景洙守門將李德升李宅淵金光喜金命鎰二次不通都總經歷金益淳武兼權宜一三次不通依定式從重推考引儀金星白武兼金光和四次不通竝越俸一等允之敎以越俸之類今日朔試射別試小布三巡如得三矢越俸分揀
정조 16년 · 강
命湖西伯朴天衡察任御史金熙采下王府照勘
정조 16년 · 목
刑曹啓言因副司果金熙采上疏有嚴關錦伯使之自首捉上營屬盤覈以聞之命矣卽接忠淸監司朴天衡移文則以爲本道儒生輩鄕戰實爲痼瘼故到營之後一切嚴防至於今番御史之按覈平澤也獄體嚴秘雖不得其詳槪聞其事專出鄕戰御史還朝時移文所送三囚雖卽照律刑配而其他情犯難貰之類亦多從輕酌放者權㻈以賊瑋之兄同惡相濟構陷土主之事無不贊成而得免刑配竊所憤慨具允中與鄭彥宅聚集於㻈家誘人發通以申尙五李珹之言擔當立證罪無異同而彥宅則刑配允中則白放終有所如何至於申尙五李珹則具鄭立證之言渠雖發明而若初無干涉於此等事豈有公然引證之理渠輩以當日齋儒明知前官拜聖之事而急於構誣倡出謊說傳播人口尤是痛惡且權㻈之罪惡雖殺之無惜而至於受敎裂破之事旣無執贓又非目見而容易立證此莫非渠輩互相傾軋之習也大體論之毋論事之虛實言之眞僞都歸於一套鄕戰明的無疑若使偉逭罪戾則必將揚揚自詡復踵前習故四囚則捉致營門以鄕戰參涉之罪一次刑推放送此與繡衣推案何嘗有一毫相反之端云當日刑推時擧行營吏兪世龍定將校押付故反覆發問嚴加究詰則其所納供不出於本道回牒之內蓋此申尙五李珹等懲治之擧實所駭惑渠雖自來鄕閧之類繡衣按覈之時旣皆白放則不待御史之復命書啓之判下遽囚營獄竝加刑訊實有忌器之嫌揆以事體宜有重勘營吏姑爲嚴囚該道臣所當仰请移義禁府處之而旣有盤覈以聞之命請上裁敎以今此査事肯綮在於角抗反決一款而觀此營屬招供及道伯首實之報辭其所刑治者卽權瑋之兄㻈與同黨具允中也其他申尙五李珹則渠以校儒不爲挺身立證而反被允中輩援引而以此罪亦爲刑推云則雖謂之御史所歇治者道臣更加猛治無所不可若以刑推㻈等四人曰以角抗反決則太不着題況御史以奉使之行不能自斷刑配已所按査者借口於道臣而決處則此事無異於御史之使之爲之到今道伯毫無可罪之端以此分付使卽察任營吏放送御史金熙采按査之行異於暗行則査案修正書啓繕寫當在本邑時所可爲者則有甚廣議博採之事初七復路近十日逗遛城外此自有按覈御史以來所未聞之擧且其日前疏語窘遁噴▣殆若自拔而自校能者節節辱命件件貽羞反坐之律不施於熙采而何爲熙采身付之王府以其當律照勘事分付
정조 16년 · 목
該府啓言具修溫杖一百收贖告身盡行追奪昌原府流三千里定配仍請唐津縣監具允德發遣府羅將拿來允之敎以具修溫則壓良係是當律功議無可論矣又啓言前執義洪彥喆前掌令沈興永李日運前持平柳星漢鄭東愼朴孝成原情以爲昏謬疏忽監察呈課不卽論列云吏曹正郞韓永逵原情以爲愚迷昏謬致此楹內誤入云所當請刑曾經侍從請竝議處允之又啓言贊者鄭璯聞處縣謁者金象禹泰仁縣竝竄配敎以竄配則太過施以削板之典
정조 16년 · 강
修撰尹致性上疏踏啓字
정조 16년 · 강
考下嶺儒應製試券擢姜世白金熙洛二人賜第餘給分施賞有差
정조 16년 · 목
先是檢校直閣李晚秀奉命嶺南也以文王孫子本支百世凡周之士不顯亦世爲賦義題命試嶺南儒生於陶山致祭日仍命收券以來至是復命進試券凡三千六百張親考訖敎曰鄒魯之鄕能守吾道曠感於先正眎嘉於多士特設試取於陶山致祭之日者意豈泛然且聞閣臣之還朝奏對諸生近尤愓勵告戒開場入門爲萬數而徐趨讓先莫敢有喧譁者重爲諸生喜之及見所捧試券近半萬張多有合作西北猶有遣官設科之例況令閣臣銜命體貌尤有重於試官則入格優等者宜有拔例論賞賦三上幼學姜世白生員金熙洛竝直赴殿試三中進士金象九幼學曹深各給二分三下幼學趙居信進士郭璿權馨復生員權思浩李泰淳幼學金馨進南漢朝各給一分草三下幼學李鼎儼等十八人義草三下從仕郞趙沐洙各給紙五卷筆五枝墨三笏入格諸人招致木道監營設樂厚饋之試券一一分給今番致祭試士之擧合有成書傳示來許傳敎致祭文及閣臣差備官座目入格榜目入門收券數爻入格試券中優等四張依瓊林聞喜錄凡例作爲册子自本道刊印以進陶山書院入格儒生道內列邑各給一件板本藏于陶山後形止狀聞事分付
정조 16년 · 강
命廟堂以榮川郡覆沙田土永頉移來軍額還送事關問該道稟處
정조 16년 · 목
檢校直閣李晚秀啓言嶺南昨年水患挽近所無而榮川一邑被災最酷本邑十四面覆沙過半方春農節耕犂無所聞該倅言覆沙災名執以今沙來頭白徵之患勢所必至且本邑班多民少之故應役民戶不過四百諸般軍額遠過千數疊役之弊民不聊生覆沙田畓中永無形體處待秋成更爲踏驗量付永頉本邑軍額中自他邑移來者亦爲從便還送則庶令荷擔之民賴有安堵之道矣敎曰令廟堂關問道臣卽令狀聞後稟處
정조 16년 · 강
命釐正嶺南諸邑單代穀名仍命首犯守令指名論罪
정조 16년 · 목
檢校直閣李晩秀啓言昨年因京試官徐榮輔歸奏順興豐基流來單代穀皆以時存穀名釐正矣奉化還穀中會錄太爲一萬二千餘石而以租粟代捧已過百餘年之久民人輩齊聲來訴事件旣同依願施行恐不可已且聞外此道內諸邑多有單代穀名色不正奉化一邑而始則襲謬終又畏罪因循掩置貽弊民邑及此穀簿釐正之時遍加詳査考其年條年久者亦依兩邑例改錄近年單代者嚴飭該倅待秋還作本色俾無還案紊亂之弊似合事宜請下詢廟堂處之敎以順興豐基事處分已係特恩則又於奉化如此又於他各邑如此自今單代之律權減於續典無所不可揆以國綱萬萬駭然然罪在於守令而被困者小民今若任其爲弊則大非爲民之本意令廟堂嚴飭道伯先自奉化依順豐例一一釐正後斯速狀聞首犯守令指名論罪如律勘斷其餘因循者特竝勿論俾開他邑不掩置之路他邑爲弊處趁此好機竝令自首報來後論理狀聞亦只以首犯守令勘罪事分付
정조 16년 · 강
飭嶺伯鄭大容詳陳鳴旨島鹽弊
정조 16년 · 목
檢校直閣李晚秀啓言臣到金海時詳聞鳴旨島鹽民之弊公鹽旣難猝華柴儥漸益騰貴變通矯捄實無善策而本道鹽盆基處是明禮宮屯結及各驛馬位故結稅盆稅一土兩徵尤爲鹽民難支之端年前因本府及昌原迎日民人等上言有宮結減稅之命而昌原迎日則仍得減免獨於本島依舊納稅而受弊則有甚兩邑而蒙惠則未免獨漏分付道臣疊徵處一一査出依兩邑例特許蠲免則庶爲一分息肩之方請下詢廟堂處之敎曰向回道臣意見論列之狀語欠分明令該房措辭還下送矣觀此擧條益知其爲弊令廟堂郞爲謄關該道與前問條件論理狀聞宮稅若蠲則驛賦當依舊疊徵乎亦令論理狀聞
정조 16년 · 강
命罷金山郡香炭位田仍令度支區劃給代之資
정조 16년 · 목
檢校直閣李晚秀啓言金山郡道巖面香炭位田新設時臣亦略知其槪朝家本意或恐一毫貽弊民間前此飭敎何等嚴截而所收之稅本甚零星今聞築堰處全是沙石一經潦水輒煩改築傍近五邑赴役之民歲不下數千負土塡沙勞費不些而收稅石數則又漸減縮非但位田之有名無實有異當初爲民之聖意分付該曹往復本道或移定他處或隨起隨稅以除每年役民之弊恐不可已矣敎曰爲民弊如此則豈可一刻仍置乎自廟堂分付該曹卽爲革罷而給代一款令戶判從便區劃本土地則屬之嶺伯隨起隨稅或一幷除稅間泛長擧行後狀聞如是之後以香炭名色若有一毫侵困小民之端是豈勤諭之本意乎各別嚴飭
정조 16년 · 강
命嶺伯鄭大容以萊府軍額馳聞仍命條陳矯弊方略
정조 16년 · 목
檢校直閣李晚秀啓言萊府卽邊門重地近來凋弊日甚雖以軍政言之本府地僅八面戶不過六千而本府及水營五鎭所屬水陸軍額其數比他邑倍簁一丁疊役多或三四呼冤之聲至播隣邑在他邑矯捄之方尙不可緩況本府乎分付道臣及該倅勿論營邑鎭水陸軍一一査出厘正似不可己敎曰聞之熟矣寧不矜悶年前邑倅以此事登聞之後尙今因循不卽矯弊者此廟堂之責也移送若有移疾之嫌則刪定豈無方便之方乎雖非邊門重地旣聞一丁之疊應數役而不卽厘正猶非朝家若保如傷之本意況萊民乎又況近於江界民弊念念不置將有蘇捄奠居之望其爲邊民西南一也今番斷當厘正而後已嚴飭該道疊徵之幾許名額之何如幷與不載於刊册之類一一區別後錄仍具矯弊之條件狀聞事分付
정조 16년 · 강
命畿邑還穀量宜加分
정조 16년 · 목
京畿監司徐鼎修啓言道內還穀元來不敷狀請加分無歲無之至於今年以有閏朔之故排巡不足比前尤甚諸邑加請之報踵至臣非不知分留本意之爲重而有不可膠守常法今年亦依近例參量加分分給實數從後狀聞事請令廟堂稟處敎以量宜加分
정조 16년 · 강
命武兼金志和越俸一等武臣試射未滿四中及無分人論罪有差
정조 16년 · 목
兵曹啓言引儀金星白武兼金志和別試小布三巡則星白四中依下敎越俸分揀志和無分請依前草記越俸一等允之又啓言各廳堂下武臣試射時都總都事具載厚訓鍊僉正金樂水主簿元仁謙宣傳官呂文永武兼朴明勳韓德增黃仁燁高景洙李蓍漢部將郭林福等俱未滿四中各決棍十度宣傳官朴宗柱訓鍊奉事李亨春無分依定式汰去
정조 16년 · 강
還送湖西假都事狀本
정조 16년 · 목
忠淸監司朴天衡方俟勘假都事公州判官權彝性代爲雨澤狀啓敎以旣命察任此狀啓還下送
정조 16년 · 강
還給副修撰金達淳上疏仍施刊改之典
정조 16년 · 목
疏略曰臣負罪如山善地薄竄纔到配所旋蒙恩宥仰戴鴻私日夕攅祝惟期杜門訟愆以效不報之報不意瀛館新命遽下臣聞命若驚惶隕靡措噫輔導君德潤色皇猷義理之扶植流俗之標準咸資是職是以古之宿德鴻儒亦多逡巡而退處以臣顓蒙尙可晏然冒據若固有之哉且念堂圈國朝之大政詞林之峻選也抄簡於本館會議於都堂必待人地俱合物情允叶然後方可謂完圈而中是選者乃可爲榮創始之初法意之嚴密名器之愼重固自如此有非一二後人私自毀劃而今也不然粵自館錄輿論已不勝譁然畢竟會圈文衡袖手而未聞有參決之語滿座緘口而無敢爲可否之論擧措殆類於私錄取舍不及於公議題目一出人莫不掩口而竊笑噫如臣不肖亦且冒玷於其間則人心之不厭固其宜矣而臣所竊慨而深惜之者方今聖德嵔煥文敎彬郁凡所以對揚休命責餙治化之方尤宜妙揀儒雅俾稱名實而不此之爲惟以色目較量多寡至於恢公擇人則念所不到格例二字反落在第二義四百年徽典美規無難虧壞苟然以猥雜不稱人望者充數成圈所謂堂堂文苑之錄只供切切嗤點之資則其爲乖成憲玷淸朝者自有圈錄以來必無若是之甚者以公以私臣之不敢冒膺不待人言而決況今僚臣亦以此爲引義之端則區區株守宜無異同且臣於同官有世所共知之嫌一館周旋尤非可論伏乞亟賜刊改敎曰以圈中人論圈中事是豈可爲之事若文華地處苟不合是任則自諒而自劃足矣自已所當之圈若是自列此非挾雜而何且其疏語旣無指的則他人雖不必效此引義而其爲關後弊而壞事面誠非細原疏還給施以刊改之典
정조 16년 · 강
副校理金履喬上疏賜批仍命遞差罷副校理李肇源職
정조 16년 · 목
疏略曰臣家所被恩造卽千古人臣所未有也往在臣父蒙恩再生之日父子兄弟聚首旅邸飮泣相戒者惟在於毋忘此日此時斷斷此心十年一日以至于今矣然而塵刹涓涔一無所效有若木石之頑每中夜以思只有淚汗之交逬至於榮塗尺寸之進豈臣夢寐攸到哉不自意瀛館新命復及臣身臣之本未長短聖鑑固已照燭無餘矣句讀之學功令之文猶且茫然而昧方欲求學問文章之髣髴古人者不亦遠乎以是人而居是職畢竟狼狽不待多言而知之抑又有區區難進之義臣聞都堂會圈國之大政也其事至重其例至嚴可否停當惟公議是循是以一圈纔完群彥畢集大僚有推轂之義新進無濫竽之譏而今也則不然終日相持經宿始成公堂之漫語殆同於劇戲文苑之故事掃地而無餘此已爲識者之竊歎而繼而引咎之箚出於參圈之大臣自劃之章發於同選之僚員則格例之無前物論之難平於是乎益著此莫非如臣無似濫廁其間之致臣於是亦安得晏然承當哉伏乞削臣名於瀛錄批以爾之微微插入於辭職之間雖異於金達淳之挾雜此豈人人如是之事乎爾則遞差原疏還給究其本專由於李肇源之先倡何論下語之緊歇乎施以罷職之典若此不已廾八弘錄次第疏引則將添一不緊酬應更以辭疏中雜以題外說話者該房知悉嚴飭勿爲呼望
정조 16년 · 강
吏曹判書金思穆參判朴祐源上疏賜例批
정조 16년 · 목
疏略曰臣等昨於喉院得見副修撰金達淳疏本盛論今番堂錄之濫雜滿紙臚列譏斥備至臣等亦其時參座之人目見圈事之猥雜不滿人意而未有一言半辭之可否於其間者今此人言之來固當受而爲罪伏乞亟命鐫削臣等之職
정조 16년 · 목
箚略曰卽見銓堂疏則以副修撰金達淳疏中盛加論斥引章自劾臣雖未見金達淳疏本而以銓章觀之則其肯緊以爲館錄之不愜輿論會圈之私自毀劃至謂滿座緘口不敢可否擧措殆類於私錄取捨不及於公議若論緘口之罪則臣實爲首滿心惶恧靡所容措噫都堂會圈國之大政如非文衡則有首相然後方可主張而左右相及政府西壁吏曹諸堂俱會一席議論歸一始乃完圈者不易之規也今番則事異常規半日相持緣臣人微言輕初不足有無而文衡亦不敢軒輕於人取捨於人外此諸堂坐若泥塑緘如金人草草了當名曰完圈題目一出公議譁然相與譏笑曰此非都堂錄也諺所謂閑骨董者不幸近之果然金達淳之疏出而聲罪狼藉遣辭嚴正令臣雖喙長三尺何以自明臣方伏罪之不暇何敢爲同浴譏躶之計而終若忘廉冒恥不發一言則是負國家也壞名器也臣雖萬萬不肖豈忍爲此臣竊聞物議則圈中諸人皆引義自靖云然則甚非所以對揚我聖上右文興化揀才愼官之意也徒致聖心之煩惱以貽酬應之紛紜而圈中諸人實有玉石俱焚之歎亦非綜名核實之政也謹按國朝故事改圈已例班班可考臣謂一竝改錄以重圈事以重淸選仍命斥退臣以爲不職者之戒批以金達淳疏語旣不指的姓名而因還給亦不謄頒則豈可與銓堂迭陳辭本乃如是乎況改錄之請大有不可卿所謂已例恐非可論於先朝建極治成之後者卿之爰立於見任也所責勵亦果何如則未見協贊之效而自會圈之日使予徒添酬應之端豈非慨然處耶卿須亟祛舊見益懋對揚仍卽安心視事仍命遣史官傳諭
정조 16년 · 강
罷前巡將李百亨職仍飭巡廳啓語毋循謬習
정조 16년 · 목
巡廳啓言去夜發巡至宗廟墻外摘奸時左捕廳軍官擅離直次不知去向該廳大將常時不能檢飭之罪請令攸司稟處敎曰巡將奉御牌體貌非輕路遇大臣以下亦皆除辟而捕將亦佩命召及傳令御牌不但體貌幾相等矣向者巡將李百亨之御將請罪也措語已礙眼今此草記尤駭然閫帥之請罪猶請廟堂之稟處況將臣乎自有百亨別出新式朝廷所務者惟體貌前巡將李百亨罷職昨日巡將令兵判招問委折草記此後如有不可不論之罪則以何以爲之措語無敢以令攸司等說復循謬例事申飭
정조 16년 · 강
放時囚洪彥喆等